CELEX: 
Language: sk
Date: 2017-12-18 00:00:00
Title: DELEGOVANÉ NARIADENIE KOMISIE (EÚ) …/… ktorým sa stanovujú špecifikácie plnenia povinnosti vylodiť úlovky, pokiaľ ide o tresku škvrnitú a platesu veľkú v rybolove v Baltskom mori

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Medzi hlavné ciele spoločnej rybárskej politiky (ďalej len „SRP“) patrí postupná eliminácia odhadzovania úlovkov vo všetkých rybolovných oblastiach Európskej únie (EÚ) tým, že sa v rámci nariadenia (EÚ) č. 1380/2013 o SRP
                  1
                zaviedla povinnosť vylodiť úlovky. Toto úsilie má viesť k lepšiemu využívaniu dostupných zdrojov a ide o reakciu na očakávanie verejnosti, aby sa predajné ryby prestali odhadzovať späť do mora. V posúdení vplyvu
                  2
               , ktoré sa vykonalo ako podklad poslednej reformy SRP, sa veľký objem odhodených úlovkov označuje za významný faktor prispievajúci k nedostatočnej environmentálnej udržateľnosti SRP.
            
            
               Podľa článku 15 ods. 1 písm. a) nariadenia o SRP sa povinnosť vylodiť úlovky v Baltskom mori uplatňuje od 1. januára 2015 na všetky druhy, na ktoré sa vzťahujú obmedzenia výlovu v rámci rybolovu malých pelagických druhov, t. j. rybolovu sleďa atlantického a šproty severnej a rybolovu na priemyselné účely v Baltskom mori. Od uvedeného dátumu sa v súlade s článkom 15 ods. 1 písm. b) SRP uplatňuje aj na úlovky v rámci rybolovu lososa atlantického. Podľa toho istého ustanovenia sa okrem toho od 1. januára 2015 uplatňuje na druhy charakterizujúce daný rybolov a od 1. januára 2017 pri rybolove vo vodách Únie v Baltskom mori na všetky ostatné druhy, na ktoré sa vzťahujú obmedzenia výlovu. Treska škvrnitá sa považuje za druh charakterizujúci určitý rybolov v Baltskom mori. Platesa veľká predstavuje najmä vedľajší úlovok v rámci lovu tresky škvrnitej a vzťahujú sa na ňu obmedzenia výlovu. Preto sa povinnosť vylodiť úlovky uplatňuje na tresku škvrnitú od 1. januára 2015 a na platesu veľkú od 1. januára 2017. 
            
            
               SRP obsahuje aj rad ustanovení, ktoré majú uľahčiť plnenie povinnosti vylodiť úlovky. Stanovujú sa v nej osobitné mechanizmy flexibility, ktoré treba aktivovať prostredníctvom viacročných plánov, alebo v prípade, že viacročné plány neexistujú, prostredníctvom tzv. plánov pre odhadzovanie úlovkov. Tieto plány pre odhadzovanie úlovkov sa plánujú ako dočasné opatrenie s obdobím platnosti tri roky. Vypracúvajú sa na základe spoločných odporúčaní viacerých členských štátov toho istého regiónu alebo tej istej morskej oblasti. 
            
            
               Nariadením (EÚ) č. 1396/2014 sa stanovil prvý plán pre odhadzovanie úlovkov vzťahujúci sa na povinnosť vylodiť úlovky v prípade populácie tresky škvrnitej, sleďa atlantického, šproty severnej, lososa atlantického a platesy veľkej v Baltskom mori. Nariadenie sa prijalo v roku 2014 a uplatňuje sa do konca roka 2017.
            
            
               Nariadenie (EÚ) 2016/1139, ktorým sa stanovil prvý viacročný riadiaci plán po reforme SRP, sa prijalo v roku 2016 a vzťahuje sa na populácie tresky škvrnitej, sleďa atlantického a šproty severnej. Obsahuje takisto ustanovenia platné pre populácie platesy veľkej. 
            
            
               V nariadení (EÚ) 2016/1139 sa stanovilo, že Komisia má právomoc prijímať delegované akty v súlade s článkom 18 nariadenia (EÚ) č. 1380/2013, ktorým sa stanovujú osobitné ustanovenia súvisiace s povinnosťou vylodiť úlovky, t. j.:
            
            
               1.Výnimky z povinnosti vylodiť úlovky v prípade druhov, ktoré vykazujú vysokú mieru prežitia po vypustení späť do mora.
            
            
               2.Výnimky de minimis z povinnosti vylodiť úlovky a) za predpokladu, že z vedeckých dôkazov vyplýva, že je veľmi ťažké dosiahnuť zvýšenie selektívnosti rybárskeho výstroja alebo b) s cieľom zabrániť neprimeraným nákladom na manipuláciu s nechcenými úlovkami. 
            
            
               3.Ustanovenia o dokumentácii úlovkov. 
            
            
               4.Stanovenie minimálnych ochranných referenčných veľkostí s cieľom zabezpečiť ochranu mláďat morských organizmov.
            
            
               Viacročný riadiaci plán [nariadenie (EÚ) 2016/1139] sa nevzťahuje na lososa atlantického, preto by sa povinnosť vylodiť úlovky jedincov tejto populácie mala byť aj naďalej vykonávať prostredníctvom prijatia osobitného delegovaného aktu na základe článku 15 ods. 6 nariadenia (EÚ) č. 1380/2013.
            
            
               2.KONZULTÁCIE PRED PRIJATÍM AKTU
            
            
               V záujme realizácie regionalizovaného prístupu zriadili členské štáty z oblasti Baltského mora regionálne fórum pre rybolov v Baltskom mori (BALTFISH). Zásady a pracovné metódy fóra BALTFISH boli stanovené v memorande o porozumení, ktoré podpísali 13. decembra 2013 ministri zodpovední za rybolov zo všetkých členských štátov EÚ z oblasti Baltského mora. 
            
            
               Počas práce na dvoch spoločných odporúčaniach uskutočnilo fórum BALTFISH konzultácie s Poradnou radou pre Baltské more (BSAC) a s ďalšími zainteresovanými stranami. O prvkoch plánu pre odhadzovanie úlovkov pre Baltské more sa diskutovalo 13. júna 2013 s radou BSAC na odbornom stretnutí v Kodani a na seminároch fóra BALTFISH v Rige 29. apríla 2014 a v Berlíne 26. apríla 2017. 
            
            
               Fórum BALTFISH vzalo na vedomie aj odporúčania Vedeckého, technického a hospodárskeho výboru pre rybárstvo (STECF), ktorý členským štátom poskytol usmernenia týkajúce sa všetkých prvkov plánov pre odhadzovanie úlovkov na stretnutiach pracovných skupín expertov zvolaných na tento účel (EWG 13-23
                  3
               , EWG 13-17
                  4
               , EWG 14-06
                  5
                a EWG 17-03
                  6
               ), ktoré sa konali v rokoch 2013, 2014 a 2017. Na týchto stretnutiach sa okrem pozvaných expertov zúčastnili aj pozorovatelia z poradných rád a členských štátov. 
            
            
               Hlavné prvky konečných spoločných odporúčaní predložených Komisii, v ktorých ide o vymedzenie dotknutých druhov rybolovu, výnimiek z dôvodu vysokej miery prežitia a stanovenie minimálnej ochrannej referenčnej veľkosti tresky škvrnitej, posúdil výbor STECF na plenárnych zasadnutiach 7. – 14. júla 2014
                  7
                a 10. – 14. júla 2017
                  8
               . 
            
            
               Pokiaľ ide o špecifické prvky, výbor STECF dospel k záveru, že obe spoločné odporúčania v zásade obsahujú väčšinu informácií, ktoré sú potrebné na posúdenie prvkov špecifikujúcich plnenie povinnosti vylodiť úlovky.
            
         
         
            
               Pri výnimkách z dôvodu vysokej miery prežitia tresky škvrnitej a platesy veľkej, ktoré sa lovia pascovými sieťami, košíkmi a košmi, sieťovými vršami a nastavovacími sieťami, výbor STECF dospel k záveru, že možno vychádzať z toho, že úmrtnosť rýb pri love takýmto výstrojom bude nižšia (obvykle menej než 10 %), keďže pri jeho použití sa (na rozdiel napríklad od zakliesňovacích sietí alebo háčikov) ryby chytajú do statickej sieťovej štruktúry. Výbor STECF však odporučil pokračovať v práci, aby sa potvrdila správnosť tohto predpokladu, a preskúmať spôsoby manipulácie s rybami a prevládajúce environmentálne podmienky. Takisto v prípade výnimky vzťahujúcej sa na odhodené úlovky platesy veľkej by boli užitočné ďalšie informácie na posúdenie reprezentatívnosti a kvality dosiahnutej odhadovanej úrovne prežitia odhodených úlovkov. 
            
            
               V spoločnom odporúčaní sa okrem toho poukazuje na potrebu udeliť výnimku na určité úlovky na základe právnych predpisov týkajúcich sa produktov rybolovu, ktoré nie sú vhodné na ľudskú alebo živočíšnu spotrebu, t. j. nariadenie (ES) č. 853/2004
                  9
                a nariadenie (ES) č. 1881/2006
                  10
               . V prípade spoločných odporúčaní v rámci spoločnej rybárskej politiky však takáto výnimka podľa všetkého nespadá do rozsahu pôsobnosti plánov pre odhadzovanie úlovkov podľa článku 15 ods. 5 nariadenia (EÚ) č. 1380/2013. Táto výnimka preto nebola zahrnutá do tohto nariadenia.
            
            
               V prípade navrhovanej minimálnej ochrannej veľkosti tresky škvrnitej výbor STECF dospel k záveru, že môžu existovať dostatočné biologické dôvody pre zníženie minimálnej veľkosti, aby sa znížil súčasný objem odhadzovania. Stanovením minimálnej ochrannej referenčnej veľkosti tresky škvrnitej na 35 cm by sa v rámci povinnosti vylodiť úlovky mohol znížiť objem úlovkov, ktoré sa nesmú predávať na ľudskú spotrebu. Pokiaľ ide o prvé neresenie, neboli predložené žiadne argumenty, na základe ktorých by minimálna ochranná referenčná veľkosť v Baltskom mori mala predstavovať 38 cm.
            
            
               Na základe hodnotenia výboru STECF a interného posúdenia zo strany útvarov Komisie, ako aj po objasnení určitých bodov spoločného odporúčania sa Komisia domnieva, že obe predložené spoločné odporúčania sú v súlade s článkom 15 ods. 6 nariadenia (EÚ) č. 1380/2013, ako sa uvádza vyššie. 
            
            
               3.PRÁVNE PRVKY DELEGOVANÉHO AKTU
            
            
               Zhrnutie navrhovaného opatrenia
            
            
               Hlavný právny krok spočíva v prijatí opatrení, ktoré by uľahčili plnenie povinnosti vyloďovať úlovky.
            
            
               V nariadení sa stanovujú druhy rýb a druhy rybolovu, na ktoré sa vzťahujú osobitné opatrenia, výnimky na základe vysokej miery prežitia a minimálna ochranná referenčná veľkosť tresky škvrnitej. 
            
            
               Právny základ
            
            
               Článok 7 nariadenia Európskeho parlamentu a Rady (EÚ) 2016/1139.
            
            
               Zásada subsidiarity
            
            
               Návrh patrí do výlučnej právomoci Európskej únie.
            
            
               Zásada proporcionality
            
            
               Návrh patrí do rozsahu pôsobnosti delegovaných právomocí udelených Komisii článkom 7 ods. 1 nariadenia (EÚ) 2016/1139 a neprekračuje rámec toho, čo je nevyhnutné na dosiahnutie účelu uvedeného ustanovenia.
            
            
               Výber nástroja
            
            
               Navrhovaný nástroj: delegované nariadenie Komisie.
            
            
               Iné prostriedky by neboli primerané z týchto dôvodov: Komisii bola udelená právomoc prijať plán pre odhadzovanie úlovkov prostredníctvom delegovaných aktov. Členské štáty, ktoré majú priamy hospodársky záujem, predložili spoločné odporúčanie. Opatrenia v ňom uvedené a zahrnuté do tohto návrhu vychádzajú z najlepších dostupných vedeckých odporúčaní a spĺňajú všetky relevantné požiadavky stanovené v článku 18 ods. 5 nariadenia (EÚ) č. 1380/2013.
            
            
               DELEGOVANÉ NARIADENIE KOMISIE (EÚ) …/…
            
            
               z 18. 12. 2017,
            
            
               ktorým sa stanovujú špecifikácie plnenia povinnosti vylodiť úlovky, pokiaľ ide o tresku škvrnitú a platesu veľkú v rybolove v Baltskom mori
            
         
         
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2016/1139, ktorým sa ustanovuje viacročný plán pre populácie tresky škvrnitej, sleďa atlantického a šproty severnej v Baltskom mori a pre rybolov využívajúci tieto populácie a ktorým sa mení nariadenie Rady (ES) č. 2187/2005 a zrušuje nariadenie Rady (ES) č. 1098/200
                  11
               7, a najmä na jeho článok 7,
            
            
               keďže:
            
            
               (1)Cieľom nariadenia Európskeho parlamentu a Rady (EÚ) č. 1380/2013
                  12
                je postupná eliminácia odhadzovania úlovkov vo všetkých druhoch rybolovu Únie zavedením povinnosti vylodiť úlovky v prípade úlovkov druhov, na ktoré sa vzťahuje obmedzenie výlovu. 
            
            
               (2)Povinnosť vylodiť úlovky v súlade s článkom 15 ods. 1 písm. a) nariadenia (EÚ) č. 1380/2013 platí od 1. januára 2015 pri rybolove sleďa atlantického a šproty severnej a rybolove na priemyselné účely.
            
            
               (3)V súlade s článkom 15 ods. 1 písm. b) nariadenia (EÚ) č. 1380/2013 v rybolove v Baltskom mori s výnimkou rybolovu, na ktorý sa vzťahuje článok 15 ods. 1 písm. a) uvedeného nariadenia, platí povinnosť vylodiť úlovky od 1. januára 2015 pri druhoch, ktoré daný rybolov charakterizujú, a od 1. januára 2017 pri všetkých ostatných druhoch, na ktoré sa vzťahuje obmedzenie výlovu. Treska škvrnitá sa považuje za druh charakterizujúci určitý rybolov v Baltskom mori. Platesa veľká predstavuje najmä vedľajší úlovok v rámci určitého lovu tresky škvrnitej V súlade s článkom 15 ods. 1 písm. b) nariadenia (EÚ) č. 1380/2013 sa v dôsledku toho povinnosť vylodiť úlovky uplatňuje na tresku škvrnitú od 1. januára 2015 a na platesu veľkú od 1. januára 2017.
            
            
               (4)V článku 15 ods. 6 nariadenia (EÚ) č. 1380/2013 sa stanovuje, že ak nie je pre daný rybolov prijatý žiaden viacročný plán, Komisia môže prijať dočasný plán pre odhadzovanie úlovkov obsahujúci špecifikácie plnenia povinnosti vylodiť úlovky.
            
            
               (5)Nariadením Komisie (EÚ) č. 1396/2014
                  13
                sa stanovil plán pre odhadzovanie úlovkov pri rybolove lososa atlantického, sleďa atlantického, šproty severnej a tresky škvrnitej v Baltskom mori. Uvedený plán pre odhadzovanie úlovkov okrem iného obsahuje výnimku z povinnosti vylodiť úlovky v prípade tresky škvrnitej a lososa atlantického z dôvodu preukázanej vysokej miery prežitia týchto druhov, ako sa stanovuje v článku 15 ods. 4 písm. b) nariadenia (EÚ) č. 1380/2013. Platnosť nariadenia (EÚ) č. 1396/2014 uplynie 31. decembra 2017. 
            
            
               (6)V nariadení (EÚ) 2016/1139 sa stanovuje viacročný plán pre populácie tresky škvrnitej, sleďa atlantického a šproty severnej v Baltskom mori a pre rybolov využívajúci tieto populácie. Viacročný riadiaci plán takisto obsahuje ustanovenia platné pre populáciu platesy veľkej. Článkom 7 ods. 1 nariadenia (EÚ) 2016/1139 sa Komisia splnomocňuje prijímať prostredníctvom delegovaných aktov ustanovenia súvisiace s odhadzovaním úlovkov, a to na základe spoločných odporúčaní vypracovaných členskými štátmi v rámci konzultácií s relevantnými poradnými radami.
            
            
               (7)Priamy hospodársky záujem na rybolove v Baltskom mori majú Dánsko, Nemecko, Estónsko, Lotyšsko, Litva, Poľsko, Fínsko a Švédsko. Dňa 31. mája 2017 uvedené členské štáty po konzultácii s Poradnou radou pre Baltské more a získaní vedeckých príspevkov od relevantných vedeckých subjektov predložili Komisii spoločné odporúčanie
                  14
               . 
            
            
               (8)V spoločnom odporúčaní sa navrhuje, aby sa po 31. decembri 2017 naďalej uplatňovala výnimka z povinnosti vylodiť úlovky tresky škvrnitej a platesy veľkej lovených pascovými sieťami, košíkmi a košmi, sieťovými vršami a nastavovacími sieťami, ako aj minimálna ochranná referenčná veľkosť tresky škvrnitej, ako sa stanovuje v nariadení (EÚ) č. 1396/2014. 
            
            
               (9)Spoločné odporúčanie je založené na vedeckých dôkazoch o vysokej miere prežitia, ktoré predložilo fórum pre rybolov v Baltskom mori (BALTFISH) a preskúmal Vedecký, technický a hospodársky výbor pre rybolov (STECF).
            
            
               (10) STECF skonštatoval, že na posúdenie reprezentatívnosti a kvality dosiahnutej odhadovanej úrovne prežitia odhodených úlovkov platesy veľkej by boli užitočné podrobnejšie informácie. Dospel však k záveru, že možno vychádzať z toho, že úmrtnosť rýb pri love predmetným výstrojom bude nižšia, keďže pri jeho použití (na rozdiel napríklad od zakliesňovacích sietí alebo háčikov) sa ryby chytajú do statickej sieťovej štruktúry.
            
            
               (11)Opatrenia uvedené v spoločnom odporúčaní sú v súlade s článkom 15 ods. 6 nariadenia (EÚ) č. 1380/2013, a preto by sa mali podľa článku 18 ods. 3 nariadenia (EÚ) č. 1380/2013 zahrnúť do tohto nariadenia. 
            
            
               (12)Podľa článku 15 ods. 10 nariadenia (EÚ) č. 1380/2013 a článku 7 ods. d) nariadenia (EÚ) 2016/1139 sa v záujme zabezpečenia ochrany mláďat morských organizmov môžu stanoviť minimálne ochranné referenčné veľkosti. Naďalej by sa mala uplatňovať minimálna veľkosť 35 cm v prípade tresky škvrnitej zavedená nariadením (EÚ) č. 1396/2014, pričom treba zohľadniť, že STECF dospel k záveru, že môžu existovať dostatočné biologické dôvody na stanovenie minimálnej ochrannej referenčnej veľkosti na hodnotu 35 cm.
            
            
               (13)V nariadení (EÚ) 2016/1139 sa nestanovuje žiaden časový limit uplatňovania výnimiek z povinnosti vylodiť úlovky na základe miery prežitia. Je však vhodné zaistiť, aby sa vplyv daných výnimiek pravidelne preskúmaval na základe najlepších dostupných vedeckých odporúčaní. V prípade nových dôkazov by sa výnimky mali zodpovedajúcim spôsobom zrevidovať.
            
            
               (14)Podľa článku 16 ods. 2 nariadenia (EÚ) 2016/1139 sa právomoc prijímať delegované akty týkajúce sa povinnosti vylodiť úlovky udeľuje Komisii na päťročné obdobie od 20. júla 2016. Preto je vhodné preskúmať vplyv výnimiek z povinnosti vylodiť úlovky na základe miery prežitia v treťom roku uplatňovania tohto nariadenia.
            
            
               (15)Platnosť nariadenia (EÚ) č. 1396/2014 uplynie 31. decembra 2017, a preto by sa toto nariadenie malo uplatňovať od 1. januára 2018,
            
            
               PRIJALA TOTO NARIADENIE:
            
         
         
            
               Článok 1
                  Predmet úpravy a rozsah pôsobnosti
            
            
            
               V tomto nariadení sa špecifikujú podrobnosti vykonávania povinnosti vylodiť úlovky, pokiaľ ide o tresku škvrnitú a platesu veľkú ulovené pri rybolove sleďa atlantického, šproty severnej a tresky škvrnitej v Baltskom mori.
            
            
               Článok 2
                  Vymedzenie pojmov
            
            
               Na účely tohto nariadenia sa uplatňuje toto vymedzenie pojmov:
            
            
               1) „Baltské more“ sú divízie ICES IIIb, IIIc a IIId, ako sa špecifikujú v prílohe III k nariadeniu Európskeho parlamentu a Rady (ES) č. 218/2009
                  15
               . 
            
            
               Článok 3
                  Výnimka z dôvodu vysokej miery prežitia 
            
            
               1.Odchylne od článku 15 ods. 1 nariadenia (EÚ) č. 1380/2013 sa povinnosť vylodiť úlovky nevzťahuje na tresku škvrnitú a platesu veľkú ulovené pomocou pascových sietí, košíkov/košov, sieťových vrší a nastavovacích sietí pri rybolove sleďa atlantického, šproty severnej a tresky škvrnitej. 
            
            
               2. V prípadoch uvedených v odseku 1 sa jedince predmetných druhov ulovené bez dostupnej kvóty alebo nedosahujúce minimálnu ochrannú referenčnú veľkosť musia vypustiť späť do mora.
            
            
               Článok 4
                  Minimálne ochranné referenčné veľkosti
            
            
               Minimálna ochranná referenčná veľkosť je v prípade tresky škvrnitej v Baltskom mori 35 cm.
            
            
               Článok 5
                  Záverečné ustanovenia
            
            
               1. Členské štáty, ktoré majú priamy hospodársky záujem Komisii do 1. marca 2019 poskytnú informácie, na základe ktorých možno posúdiť reprezentatívnosť a kvalitu dosiahnutej odhadovanej úrovne prežitia odhodených úlovkov platesy veľkej ulovenej pomocou pascových sietí, košíkov/košov, sieťových vrší a nastavovacích sietí. 
            
            
               2. Vedecký, technický a hospodársky výbor pre rybárstvo (STECF) posúdi informácie uvedené v odseku 1 najneskôr do 1. augusta 2019.
            
            
               Článok 6
                  Revízia výnimky z dôvodu vysokej miery prežitia
            
            
               Komisia na základe dôkazov od STECF posúdi vplyv výnimky z dôvodu vysokej miery prežitia na dotknuté populácie a rybolov, ktorý dané populácie využíva, v treťom roku uplatňovania tohto nariadenia.
            
            
               Článok 7
                  Nadobudnutie účinnosti
            
            
            
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
            
               Uplatňuje sa od 1. januára 2018.
            
         
         
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 18. 12. 2017
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Ú. v. EÚ L 354, 28.1.2013, s. 22.
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
               
               
                  
                     (3)
                  
                        https://stecf.jrc.ec.europa.eu/documents/43805/610582/STECF+13-23+-+Landing+obligation+in+EU+Fisheries+-+p1.pdf
               
               
                  
                     (4)
                  
                        https://stecf.jrc.ec.europa.eu/documents/43805/633247/STECF+14-01++Landing+obligations+in+EU+fisheries+-+p2.pdf
               
               
                  
                     (5)
                  
                        https://stecf.jrc.ec.europa.eu/documents/43805/675595/STECF+14-06+-+Landing+obligations+in+EU+fisheries+-+p3.pdf
               
               
                  
                     (6)
                  
                        https://stecf.jrc.ec.europa.eu/c/document_library/get_file?uuid=d54c2307-f95c-45e1-a03b-5fab23a9f82d&groupId=43805
               
               
                  
                     (7)
                  
                        http://stecf.jrc.ec.europa.eu/documents/43805/812327/2014-07_STECF+PLEN+14-02_Final+Report_JRCxxx.pdf
               
               
                  
                     (8)
                  
                        https://stecf.jrc.ec.europa.eu/documents/43805/1780485/STECF+PLEN+17-02.pdf
               
               
                  
                     (9)
                  
                        Ú. v. EÚ L 139, 30.4.2004, s. 55. 
               
               
                  
                     (10)
                  
                        Ú. v. EÚ L 364, 20.12.2006, s. 5.
               
               
                  
                     (11)
                  
                        Ú. v. EÚ L 191, 15.7.2016, s. 1.
               
               
                  
                     (12)
                  
                        Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).
               
               
                  
                     (13)
                  
                        Delegované nariadenie Komisie (EÚ) č. 1396/2014 z 20. októbra 2014, ktorým sa stanovuje plán pre odhadzovanie úlovkov v Baltskom mori (Ú. v. EÚ L 370, 30.12.2014, s. 40).
               
               
                  
                     (14)
                  
                        Spoločné odporúčanie skupiny na vysokej úrovni BALTFISH k návrhu plánu pre odhadzovanie úlovkov v Baltskom mori (BALTFISH High Level Group Joint Recommendation on the Outline of a Discard Plan for the Baltic Sea), predložené 31. mája 2017.
               
               
                  
                     (15)
                  
                        Nariadenie Európskeho parlamentu a Rady (ES) č. 218/2009 z 11. marca 2009 o predkladaní štatistík nominálneho úlovku členských štátov vykonávajúcich rybolov v severovýchodnom Atlantiku (Ú. v. EÚ L 87, 31.3.2009, s. 70).